奉和郎中題仙巖瀑布十四韻
作者：靈澈
朝代：唐

paragraphs: 致閑在一郡，民安已三年。
每懷貞士心，孫許猶差肩。
採異百代後，得之古人前。
捫險路坱圠，臨深聞潺湲。
上有千歲樹，下飛百丈泉。
清谷長雷雨，丹青凝霜煙。
遙將大壑近，闇與方壺連。
白石顏色寒，老藤花葉鮮。
軒皇自茲去，喬木空依然。
碧山東極海，明月高昇天。
平野生竹柏，雖遠地不偏。
永願酬國恩，自將布金田。
穆穆早朝人，英英丹陛賢。
誰思滄洲意，方欲涉臣川。